Document ID: 32004D0593

ODLOČBA št. 593/2004/ES EVROPSKEGA PARLAMENTA IN SVETA
z dne 21. julija 2004
o spremembah Odločbe Sveta 2000/819/ES o večletnem programu za podjetja in podjetništvo ter zlasti za mala in srednja podjetja (MSP) ( (2001-2005)
(Besedilo velja za EGP)
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o ustanovitvi Evropske skupnosti in zlasti člena 157(3) Pogodbe,
ob upoštevanju predloga Komisije,
ob upoštevanju mnenja Evropskega ekonomsko-socialnega odbora (1),
po posvetovanju z Odborom regij,
v skladu s postopkom iz člena 251 Pogodbe (2),
ob upoštevanju naslednjega:
(1)
Komisija je 5. novembra 1997 sprejela Sklep 97/761/ES o odobritvi podpornega mehanizma za ustanovitev transnacionalnih skupnih vlaganj za MSP v Skupnosti (3).
(2)
Program za zagon s sredstvi ETF, program Skupna evropska vlaganja („Joint European Venture“, v nadaljevanju, JEV') in garancijska shema za MSP so ukrepi, predvideni v Sklepu Sveta 98/347/ES z dne 19. maja 1998 o ukrepih finančne pomoči za mala in srednje velika podjetja (MSP), ki so inovativna in ustvarjajo nova delovna mesta - pobuda rasti in zaposlovanja (4).
(3)
Večletni program, določen z Odločbo 2000/819/ES (5), ima namen izboljšati finančno okolje za podjetja, zlasti z izboljšanjem delovanja Programa za zagon s sredstvi ETF, s spremembo garancijske sheme za MSP in glede JEV z uporabo obveznosti, izvedenih do 31. decembra 2000 v skladu s Sklepom 98/347/ES, v korist podjetij, ki nameravajo skleniti transnacionalno partnerstvo.
(4)
Namen Programa za zagon s sredstvi ETF, programa JEV in garancijske sheme za MSP mora biti učinkovito odzivanje zoper tržne napake pri dostopu MSP do tveganega kapitala z okrepljenim sodelovanjem tako zasebnih kot javnih dejavnikov, katerih cilj je dosega 100 % stopnje razdelitve.
(5)
V skladu s točko IV Priloge II k Odločbi 2000/819/ES so izkušnje pokazale, da je treba program JEV poenostaviti, da bi finančni posredniki in službe Komisije lahko hitreje obravnavali zaprosila MSP za finančne prispevke in da bi zagotovili pravilno uporabo sredstev Skupnosti. Prav tako je Komisija proučevala možnost prilagoditve meril glede upravičenosti, da bi učinkoviteje zadostili potrebam MSP v zvezi s čezmejnimi naložbami, vključno s tistimi v državah pristopnicah.
(6)
Evropski parlament je 10. oktobra 2002 sprejel resolucijo o Poročilu Komisije Evropskemu parlamentu in Svetu o pobudi rasti in zaposlovanja - ukrepi finančne pomoči za mala in srednje velika podjetja (MSP), ki so inovativna in ustvarjajo nova delovna mesta (6), kjer je navedel, da program JEV v trenutni obliki ni več primeren.
(7)
V oceni pobude rasti in zaposlovanja z dne 29. maja 2002 Komisija ugotavlja, da ima program JEV na trgu slab odziv, omejen učinek ustvarjanja novih delovnih mest in visoke administrativne stroške ter da je treba JEV čim prej opustiti.
(8)
Zaradi stroškovne učinkovitosti se Skupnost postopoma umakne iz programov, ki vsebujejo mikroupravljanje manjših denarnih zneskov, kot je v primeru projektov, financiranih v okviru programa JEV.
(9)
Po skrbnem pregledu je potrebno zaključiti, da znatna poenostavitev programa JEV ni mogoča, saj bi večje spremembe sestave ali meril ustreznosti programa spremenile njegovo naravo in bile izven pravne podlage Sklepa 98/347/ES. Zato ne bi bilo mogoče porabiti niti ostanka predvidenih sredstev iz proračuna niti sredstev iz proračuna za projekte, ki vključujejo takratne države pristopnice in države kandidatke.
(10)
Sredstva iz proračuna za program JEV so bila predvidena na osnovi okvirnih sporazumov, podpisanih s finančnimi posredniki v mreži JEV, ki tako ustvarijo neposredni pravni odnos med Komisijo in temi finančnimi posredniki. Zato zamenjava obstoječih okvirnih sporazumov z neposrednimi pravnimi sporazumi med Komisijo in MSP, ki bi v tem določenem programu imela za posledico poenostavitev in izboljšano zaščito finančnih interesov Skupnosti, ni mogoča.
(11)
Brez izgube ostalih predvidenih sredstev iz proračuna so mogoče samo razmeroma manjše postopkovne spremembe, za katere pa se šteje, da so nezadostne za zagotavljanje bistveno boljšega delovanja programa JEV.
(12)
Ostanka predvidenih sredstev iz proračuna ni mogoče porabiti za projekte, ki vključujejo takratne države pristopnice in države kandidatke, ker so bila sredstva proračuna predvidena v okviru pobude rasti in zaposlovanja (1998-2000) in so zato omejena izrecno na države, ki so članice Evropske unije in Evropskega gospodarskega prostora, kot določa Sklep Sveta 98/347/ES.
(13)
Zaradi postopnega opuščanja dveh drugih evropskih transnacionalnih programov skupnih vlaganj - Mednarodni naložbeni partnerji ES (ECIP) za države v razvoju v Aziji, Latinski Ameriki, na območju Sredozemlja in Južni Afriki (države ALAMEDSA) v letu 1999 ter Program za pospeševanje skupnih vlaganj MSP in drugih skupnih sporazumov (JOP) v srednje in vzhodnoevropskih državah (SVED) in Novih neodvisnih držav (NND) v letu 2000 - so številni finančni posredniki v mreži JEV zmanjšali ali prenehali s to dejavnostjo zaradi nizkega števila vlog JEV iz MSP, kar ima za posledico, da se v nekaterih državah praktično ni več mogoče prijaviti za udeležbo v tem programu.
(14)
Ob upoštevanju jasnega sklepa ocene se ne šteje za primerno predlagati nadomestitev programa JEV s podobnim programom.
(15)
Postopno opuščanje programa JEV ne vpliva na pravice in obveznosti Skupnosti, finančnih posrednikov ali upravičencev (MSP), ki se nanašajo na odobrene projekte.
(16)
Z namenom upoštevanja njihovih upravičenih pričakovanj, mora za finančne posrednike obstajati možnost, da predložijo zahtevke za finančne prispevke za MSP v določenem obdobju po sprejetju te odločbe.
(17)
Evropski parlament je 23. oktobra 2003 sprejel resolucijo o podjetništvu v Evropi, kjer poziva k vzpostavitvi sistemov, ki omogočajo izboljšan dostop, zlasti za mala in mikro podjetja, do sredstev Evropske investicijske banke/Evropskega investicijskega sklada za vlaganja v nove tehnologije in vlaganja, povezana z usposabljanjem.
(18)
Z namenom spodbujanja inovacij, raziskav, razvoja in podjetništva v MSP, kot je zahteval Svet v Barceloni, je treba vzpodbuditi okolje, prijazno investiranju zasebnega sektorja v raziskave in razvoj, predvsem s tveganim kapitalom.
(19)
Komisija se je zavezala k pravočasnemu prenavljanju obstoječega večletnega programa za podjetja in podjetništvo, ob upoštevanju potrebe spodbujanja sodelovanja med podjetji in poslovnimi organizacijami ter podpore dialogu med horizontalnimi in panožnimi ali strokovnimi organizacijami malih in mikro podjetij ter obrtnimi organizacijami.
(20)
Svet z dne 26. novembra 2002 je navedel, da naj države članice, Komisija in finančne institucije preučijo, kako izboljšati finančni okvir za biotehnologije.
(21)
Evropski parlament je v svoji resoluciji o bioloških vedah in biotehnologijah z dne 21. novembra 2002 (7) zahteval, da Komisija ugotovi, kako premostiti vprašanje nezadostnega financiranja zagonov biotehnologij, in prosil Evropsko investicijsko banko, da podpre nadaljnje ukrepe.
(22)
Zato je treba Odločbo 2000/819/ES ustrezno spremeniti -
STA SPREJELA NASLEDNJO ODLOČBO:
Člen 1
Odločba 2000/819/ES se spremeni, kakor sledi:
1.
Besedilo člena 5(1) se nadomesti z naslednjim besedilom:
1. „Komisija predloži Evropskemu parlamentu in Svetu letno poročilo o izvajanju finančnih instrumentov tega programa za leto 2004, kakor tudi podobno končno poročilo za leto 2005 (zadnje leto).“
2.
Priloga I se spremeni, kakor sledi:
(a)
prvi stavek v prvi alinei točke 4(a)i se nadomesti z naslednjim besedilom:
-
„z naložbami v ustrezne specializirane sklade tveganega kapitala, zlasti v sklade izhodiščnega kapitala, manjše sklade, sklade na regionalni ravni ali sklade, namenjene posebnim sektorjem ali tehnologijam, ali sklade tveganega kapitala, s katerimi se financirajo raziskave in razvoj, na primer v sklade, povezane z raziskovalnimi centri in tehnološkimi parki, ki nato zagotovijo tvegani kapital za MSP.“;
(b)
točki 4(a)(i) se doda naslednji pododstavek:
„Zagonska faza je običajno opredeljena do 5 let. Vendar lahko za podjetja v določenih sektorjih visoke tehnologije, predvsem v bioloških vedah, zagonska faza traja do 10 let zaradi podaljšanih predtržnih faz razvoja proizvoda in testiranja, ki sta značilni za te določene sektorje.“;
(c)
v točki 4(a)iv se dodajo naslednji pododstavki:
„Program Skupna evropska vlaganja se postopoma opusti.
Finančni posredniki lahko predložijo zahtevke za finančne prispevke za MSP Komisiji do 29. decembra 2004.“
Zahtevki in projekti se obravnavajo v skladu s členom 4 in Prilogo II k Sklepu Sveta 98/347/ES z dne 19. maja 1998 o ukrepih finančne pomoči za mala in srednje velika podjetja (MSP), ki so inovativna in ustvarjajo delovna mesta - podbuda rasti in zaposlovanja (8).
(d)
v prvi alinei točke 5 se črta beseda „petem.“
3.
V Prilogi II se črta točka IV.
Člen 2
Ta odločba začne veljati dvajseti dan po objavi v Uradnem listu Evropske Unije.
Člen 3
Ta odločba je naslovljena na države članice.
V Strasbourgu, 21. julija 2004

Labels: 2
19
4